ישיבת מליאה, כנסת 17, פרוטוקול מספר הישיבה השנייה של הכנסת השבע-עשרה, 2006-04-17 00:00

שמעון פרס: אני פותח את הישיבה השנייה של הכנסת השבע-עשרה.

שמעון פרס: אני מבקש מיושב-ראש הוועדה המסדרת הזמנית, חבר הכנסת חיים רמון, לבוא ולהציע את הצעותיו.

חיים רמון: אדוני היושב-ראש, חברי הכנסת, נציגי הסיעות לכנסת השבע-עשרה התכנסו והציעו הרכב של ועדה מסדרת, אשר עליה יוטל להציע הרכב של ועדות הכנסת, על מנת שהכנסת תוכל להתחיל לתפקד בצורה סדירה.

חיים רמון: סעיף 2א(ב) לחוק הכנסת, התשנ"ד-1994, קובע לאמור: "הייצוג בוועדה המסדרת יהיה לפי גודלן היחסי של הסיעות, ובלבד שלכל סיעה בת ארבעה חברים או יותר יהיה נציג בוועדה המסדרת; סיעה שאין לה נציג בוועדה המסדרת רשאית להודיע לוועדה כי אחד מחבריה ישמש כמשקיף מטעמה בוועדה; למשקיף כאמור לא תהיה זכות הצבעה בוועדה".

חיים רמון: על סמך הנאמר, הרכב הוועדה לא יכלול את סיעות חד"ש ובל"ד שמונות פחות מארבעה חברי כנסת.

חיים רמון: ההרכב המוצע לוועדה המסדרת מוסכם על דעת כל הסיעות, והוא כדלקמן: הוועדה המסדרת תהיה בת 28 חברים.

חיים רמון: לסיעת קדימה שבעה חברי כנסת – חיים רמון, אביגדור יצחקי, רוחמה אברהם, דוד טל, רונית תירוש, עתניאל שנלר ויואל חסון; לסיעת העבודה-מימד חמישה חברי כנסת – אפרים סנה, קולט אביטל, שלום שמחון, אופיר פינס-פז ויצחק בוז'י הרצוג; לסיעת ש"ס שלושה חברי כנסת – יצחק כהן, יעקב מרגי ואמנון כהן; לסיעת הליכוד שלושה חברי כנסת – גדעון סער, גלעד ארדן וראובן רובי ריבלין; לסיעת ישראל ביתנו שלושה חברי כנסת – ליה שמטוב, יורי שטרן ואסתרינה טרטמן; לסיעת האיחוד הלאומי שני חברי כנסת – ניסן סלומינסקי ויצחק לוי; לסיעת גיל שני חברי כנסת – יעקב בן-יזרי ומשה שרוני; לסיעת יהדות התורה חבר כנסת אחד – משה גפני; לסיעת מרצ חברת כנסת אחת – זהבה גלאון; לסיעת רע"ם-תע"ל חבר כנסת אחד – אחמד טיבי.

חיים רמון: המשקיפים בוועדה המסדרת מטעם הסיעות בהתאם לחוק יהיו כדלקמן: מסיעת חד"ש – חבר הכנסת מוחמד ברכה; מסיעת בל"ד – חבר הכנסת ג'מאל זחאלקה.

חיים רמון: יושב-ראש הוועדה המסדרת יהיה חבר הכנסת חיים רמון.

צבי הנדל: תקפיד להגיד "סיעת האיחוד הלאומי - מפד"ל".

חיים רמון: סיעת האיחוד הלאומי - מפד"ל.

חיים רמון: אני מתנצל בפני חבר הכנסת הנדל על שלא הזכרתי את המפד"ל.

חיים רמון: חבר הכנסת אורלב, לא היה אכפת לו.

חיים רמון: אבקש את אישורה של הכנסת להצעה זו.

שמעון פרס: מי בעד?

שמעון פרס: מי נגד?

שמעון פרס: מי נמנע?

שמעון פרס: בעד הרכב הוועדה המסדרת – רוב

שמעון פרס: הרכב הוועדה המסדרת נתקבל.

שמעון פרס: ההצעה התקבלה.

חיים רמון: אדוני היושב-ראש, אני מבקש, ברשותך, שחברי הוועדה המסדרת ירדו לחדר ועדת הכנסת.

חיים רמון: אני מבקש שכל חברי הכנסת ידעו – כי רבים נמצאים כאן – שהכוונה היא לחזור למליאה בתוך זמן קצר, רבע שעה, 20 דקות.

רוני בר-און: תעשו את זה פה.

חיים רמון: השר בר-און, אני מבקש ממך לתת לי להיכנס לנעליך הגדולות לאט לאט, כי הן באמת מאוד גדולות.

חיים רמון: אני מבקש לעשות את זה בצורה מסודרת.

חיים אורון: כולם עברו לסיעת קדימה, או רק אתה?

חיים רמון: נביא את הרכב ועדת החוץ והביטחון הזמנית וועדת הכספים הזמנית.

חיים רמון: לאחר מכן ועדת החוץ והביטחון תתכנס וועדת הכספים תתכנס כדי לבחור את היושב-ראש, ואז לפחות שתי הוועדות האלה יוכלו לעבוד מהערב.

חיים רמון: אני מבקש קצת סבלנות, אני מקווה שעד השעה 19:00 נגמור הכול מכול בכול.

חיים רמון: חלק יגמרו קודם, הכי מאוחר ב-19:00.

חיים רמון: תודה רבה.

שמעון פרס: לפני ההפסקה אני מבקש מצחי הנגבי, שלא היה נוכח, לבוא ולהצהיר אמונים.

שמעון פרס: אני אקריא, ואתה צריך להשיב "מתחייב אני": "אני מתחייב לשמור אמונים למדינת ישראל, ולמלא באמונה את שליחותי בכנסת".

צחי הנגבי: מתחייב אני.

שמעון פרס: תודה, בהצלחה.

שמעון פרס: אנחנו עושים עכשיו הפסקה כדי לאפשר לוועדה המסדרת הזמנית לדון.

שמעון פרס: ההפסקה תהיה כשעה.

שמעון פרס: (הישיבה נפסקה בשעה 17:57 ונתחדשה בשעה 18:30.

שמעון פרס: )

שמעון פרס: אני פותח את הישיבה.

שמעון פרס: אבקש מיושב-ראש הוועדה המסדרת לעלות ולהציע את הצעותיו.

חיים רמון: חברי הכנסת, הוועדה המסדרת המליצה שימונו שני סגנים זמניים – אני מדגיש, זמניים – ליושב-ראש הזמני, עד לבחירת נשיאות הכנסת ויושב-ראש קבוע של הכנסת – חבר הכנסת דוד טל וחברת הכנסת קולט אביטל.

חיים רמון: יושב-ראש הכנסת בפועל, חבר הכנסת פרס, יוצא בתחילת השבוע הבא לשליחות ממלכתית בפולין לרגל אירועי יום הזיכרון לשואה ולגבורה, ולכן, בתקופה שהוא ייעדר מהארץ, ימלא את מקומו חבר הכנסת דוד טל.

חיים רמון: אנחנו צריכים להצביע על זה, אדוני היושב-ראש.

שמעון פרס: אנחנו נצביע על מינוי שני סגנים ליושב-ראש.

שמעון פרס: מי בעד – ירים את ידו.

שמעון פרס: תודה.

שמעון פרס: מי נגד?

שמעון פרס: מי נמנע?

שמעון פרס: בעד הצעת הוועדה המסדרת – רוב

שמעון פרס: הצעת הוועדה המסדרת לבחור את חברי הכנסת דוד טל וקולט אביטל לסגנים לממלא תפקיד יושב-ראש הכנסת נתקבלה.

שמעון פרס: ההחלטה התקבלה פה-אחד.

שמעון פרס: בבקשה.

חיים רמון: הוועדה המסדרת בחרה, בישיבתה היום, שתי ועדות זמניות: ועדת חוץ וביטחון זמנית וועדת כספים זמנית, זאת, עד לבחירתן של ועדות קבועות על-ידי הכנסת.

חיים רמון: להלן הרכבן של הוועדות הזמניות: ועדת החוץ והביטחון – 17 חברים.

חיים רמון: לסיעת קדימה ארבעה נציגים – חברי הכנסת חיים רמון, עתניאל שנלר, אמירה דותן, שלמה ברזניץ, ושני ממלאי-מקום – אביגדור יצחקי ורונית תירוש.

חיים רמון: לסיעת העבודה-מימד שלושה נציגים – חברי הכנסת אפרים סנה, בנימין בן-אליעזר ומתן וילנאי, וממלא-מקום אחד – חבר הכנסת דני יתום.

חיים רמון: לסיעת ש"ס - - -

קריאה: - - -

חיים רמון: יהיה בסדר.

חיים רמון: הכול יהיה בסדר.

חיים רמון: לסיעת ש"ס נציג אחד – חבר הכנסת אליהו ישי, וממלא-מקום אחד – חבר הכנסת שלמה בניזרי.

חיים רמון: לסיעת הליכוד – חבר הכנסת יובל שטייניץ, ויהיה חבר נוסף ששמו יימסר.

חיים רמון: עד שיימסר שמו למליאת הכנסת, הוא לא יוכל להשתתף בישיבות הוועדה, ועד לרגע זה יש רק חבר אחד לסיעת הליכוד.

חיים רמון: כמובן, מגיע לה עוד אחד.

מנחם בן-ששון: איך אפשר לאשר את אליהו ישי עכשיו?

חיים רמון: איך אפשר לאשר?

חיים רמון: זו הודעה.

חיים רמון: כל עוד הוא לא יצהיר אמונים, הוא לא יוכל להשתתף.

חיים רמון: הוא בדרך, הוא יגיע, יצהיר.

חיים רמון: עד אשר הוא יצהיר, הוא לא יוכל להיות.

חיים רמון: לסיעת ישראל ביתנו שני נציגים – חברי הכנסת יצחק אהרונוביץ וישראל חסון.

חיים רמון: לסיעת האיחוד הלאומי – מפד"ל שני נציגים – אורי אריאל ואפי איתם.

חיים רמון: אחד מהם ישמש כממלא-מקום, יימסר שם.

חיים רמון: לסיעת גיל נציג אחד – חבר הכנסת רפי איתן.

חיים רמון: לסיעת יהדות התורה נציג אחד – חבר הכנסת אברהם רביץ.

חיים רמון: לסיעת מרצ נציג אחד – חבר הכנסת יוסי ביילין.

חיים רמון: לסיעת רע"ם-תע"ל נציג אחד – חבר הכנסת טלב אלסאנע.

חיים רמון: לסיעת בל"ד יש נציג אחד.

חיים רמון: הם ביקשו להתחלף עם מפלגת העבודה, ובמקום חבר הכנסת ג'מאל זחאלקה בוועדת החוץ והביטחון, יכהן חבר הכנסת אופיר פינס כחבר ועדת החוץ והביטחון, לא מטעם סיעת העבודה אלא בחילופים בין בל"ד לבין סיעת העבודה.

חיים רמון: אני מודיע שהוועדה גם המליצה שיושב-ראש ועדת החוץ והביטחון יהיה חבר הכנסת יובל שטייניץ; אנחנו לא שינינו את יושבי-הראש, לפחות עד יום העצמאות.

חיים רמון: באופן לא פורמלי הוועדה המליצה – אני מוסר את זה גם למליאת הכנסת, אף שאין חובה – שחבר הכנסת רמון יכהן כממלא-מקום, ושתהיה ועדה מיוחדת לשירותים חשאיים, שתמנה ארבעה חברים – חבר הכנסת יובל שטייניץ, חבר הכנסת חיים רמון, חבר הכנסת אליהו ישי וחבר הכנסת אפרים סנה.

חיים רמון: ועדת הכספים גם היא מונה 17 חברים.

חיים רמון: לסיעת קדימה ארבעה נציגים – חברי הכנסת אביגדור יצחקי, מיכאל נודלמן, זאב אלקין ומנחם בן-ששון, ושני ממלאי-מקום – דוד טל ויואל חסון; לסיעת העבודה-מימד שני נציגים – חברי הכנסת יולי תמיר, יצחק הרצוג, וממלא-מקום אחד – חבר הכנסת שלום שמחון.

חיים רמון: אני אומר את זה כבר עכשיו: במקום חבר הכנסת אופיר פינס-פז יהיה חבר הכנסת ג'מאל זחאלקה, במסגרת החילופים בין ועדת החוץ והביטחון לבין ועדת הכספים, כך שלסיעת העבודה למעשה יש חמישה חברים בוועדת החוץ והביטחון ושלושה בוועדת הכספים.

חיים רמון: החלוקה לממלאי-מקום אינה חשובה לצורך העניין הזה.

חיים רמון: לסיעת ש"ס נציג אחד – חבר הכנסת יצחק כהן, וממלא-מקום אחד – חבר הכנסת יעקב מרגי; לסיעת הליכוד – חבר הכנסת ראובן ריבלין, ויימסר שם נוסף בעתיד, על-פי אותו נוהל שאמרתי לגבי ועדת החוץ והביטחון.

חיים רמון: לסיעת ישראל ביתנו שני נציגים – חברי הכנסת סטס מיסז'ניקוב וסופה לנדבר; לסיעת האיחוד הלאומי – מפד"ל שני נציגים – חברי הכנסת זבולון אורלב וניסן סלומינסקי.

חיים רמון: אני רוצה לומר לסיעת ישראל ביתנו, שאחד מהחברים משמש כממלא-מקום.

קריאה: צריך להשביע את אליהו ישי.

חיים רמון: חבר הכנסת אליהו ישי, תיכף ישביעו אותו.

חיים רמון: לסיעת גיל נציג אחד – חבר הכנסת משה שרוני; לסיעת יהדות התורה נציג אחד – חבר הכנסת יעקב ליצמן; לסיעת מרצ נציג אחד – חבר הכנסת חיים אורון; לסיעת חד"ש נציג אחד – חבר הכנסת מוחמד ברכה; לסיעת רע"ם-תע"ל נציג אחד – חבר הכנסת אחמד טיבי.

חיים רמון: כפי שמסרתי לגבי היושב-ראש של ועדת החוץ והביטחון, יישאר גם בוועדת הכספים היושב-ראש מהכנסת השש-עשרה, חבר הכנסת יעקב ליצמן.

אסתרינה טרטמן: - - -

חיים רמון: אני לא מסכים לזה, כי כולם תורמים את חלקם, לא יהיו לכם שני נציגים מלאים.

חיים רמון: הודעתי שזה לא מסוכם.

חיים רמון: מארבעה חברים שיש לכם – שניים בוועדת החוץ והביטחון ושניים בוועדת הכספים – אחד יהיה ממלא-מקום.

חיים רמון: כמו שבאיחוד הלאומי – מפד"ל יש ארבעה חברים, שניים ושניים – יש שם שלושה חברים, ואחד ממלא-מקום.

חיים רמון: הם סיעה, ואין שום סיבה שזה לא יהיה כך.

חיים רמון: אותו דבר ש"ס – עשיתי יותר.

חיים רמון: ש"ס היא סיעה גדולה מכם, 12 חברים, ומארבעה עשיתי שניים ושניים, כי הם התנדבו והיו חברים טובים.

חיים רמון: לכן אני מבקש לנהוג בהגינות.

חיים רמון: תודה רבה.

חיים רמון: זה במסגרת השינוי בתדמית של ש"ס.

חיים רמון: תודה רבה.

יצחק כהן: תודה רבה לך.

שמעון פרס: לפני שנמשיך, אני מבקש מאליהו ישי לעלות להישבע אמונים.

שמעון פרס: אני אקריא ואתה תצטרך להגיד "מתחייב אני": "אני מתחייב לשמור אמונים למדינת ישראל ולמלא באמונה את שליחותי בכנסת".

אליהו ישי: מתחייב אני.

אליהו ישי: אני רוצה, ברשותך, אדוני היושב-ראש, לומר משפט.

אליהו ישי: אני איחרתי משום שסברתי שנכון היה לבקר את הפצועים, ואני רוצה לשלוח מפה החלמה מהירה לכל הפצועים.

מיכאל איתן: למה - - - תבוא לכנסת.

מיכאל איתן: למה לבזות את הכנסת?

מיכאל איתן: מה היה - - -

אליהו ישי: למה אתה מפריע לי?

קריאות: - - -

אליהו ישי: אני באמצע האמירה שאני משתתף, ואני מניח שגם אתה משתתף, באבלן הכבד של משפחות ההרוגים.

מיכאל איתן: - - - אתה מבזה את הכנסת, תתבייש.

אליהו ישי: אני שולח מפה איחולי החלמה מהירה לפצועים, ואתה מפריע לי.

אליהו ישי: כשאני שולח ברכת החלמה מהירה לפצועים, תאמר אמן.

אליהו ישי: זה דבר ראשון.

אליהו ישי: דבר שני, אני מכבד את החלטת הכנסת.

אליהו ישי: עם זאת, אנחנו כחברי הכנסת, שליחי העם, צריכים להיות בשעה הקשה הזאת עם עם ישראל.

אליהו ישי: העדפתי להיות שם.

מיכאל איתן: אתה מבזה את הפצועים, אתה מבזה את עצמך ואתה מבזה את הכנסת.

אליהו ישי: אדוני היושב-ראש, אני בכל אופן רוצה לאחל חג שמח לעם ישראל, ואני מאחל לך, שמעון - - -

מיכאל איתן: יש תקנון פה.

אליהו ישי: רק דקה, מה אתה צועק?

אליהו ישי: אני מאחל לך, אדוני היושב-ראש, שבעזרת השם תפתח גם את הכנסת הבאה, ב-2011, אבל לא מטעם הגמלאים.

אליהו ישי: תודה רבה.

מיכאל איתן: תהיה לנו פה כנסת יפה עכשיו.

שמעון פרס: הודעת יושב-ראש הוועדה המסדרת אינה מחייבת הצבעה.

שמעון פרס: ההודעה מספקת.

שמעון פרס: יושב-ראש הוועדה מבקש שהחברים של ועדת החוץ והביטחון וועדת הכספים יתאספו עכשיו.

חיים רמון: כל ועדה – בחדרה; צריך לבחור יושבי-ראש.

שמעון פרס: חברי הכנסת, תם סדר-היום.

שמעון פרס: הישיבה הבאה תתקיים ביום שני, כ"ו בניסן התשס"ו, 24 באפריל 2006, בשעה 11:00.

שמעון פרס: ישיבה זאת נעולה.